রুদ্ধদ্বার বৈঠক। কলকাতা জাদুঘরের পিছনে আশুতোষ শতবার্ষিকী হলে পিন পড়লেও শব্দ পাওয়া যাবে। বঙ্গ দখলের শপথ নিয়ে বাড়িঘর, সংসার ছেড়ে বের হওয়া ৩৫০ জন বিস্তারকের মুখোমুখি বিজেপির সর্বভারতীয় সভাপতি অমিত শাহ। না, সংসার ছেড়ে আসা মানুষের সংখ্যা নেহাতই কম। অধিকাংশই তরতাজা যুবক। অধিকাংশই ২০ থেকে ৩০-এর মধ্যে। 
বৈঠকে ছিলেন বিজেপি সভাপতি দিলীপ ঘোষ, সংগঠন সম্পাদক সুব্রত চট্টোপাধ্যায়, সাংগঠনিক পর্যবেক্ষক শিব কুমার-সহ বেশ কয়েক জন রাজ্য নেতা। কিন্তু এই বৈঠকে বক্তা এক জনই। অমিত শাহ। আসলে বুধবার কলকাতায় অনেক অনুষ্ঠানে যোগ দিলেও অমিতের মূল কর্মসূচি ছিল এটাই। সেখানে তিনি শুনলেন এবং শোনালেন। 
আসন্ন লোকসভা নির্বাচন ও ২১ সালের বিধানসভা ভোটের লক্ষ্যে রাজ্য বুথ স্তরের সংগঠন বৃদ্ধি অমিত শাহর প্রধান লক্ষ্য। এখনও পর্যন্ত যে যে রাজ্যে বিজেপি সাফল্য পেয়েছে তার সব কটিতেই এটাই ছিল মোদীর সেনাপতির মন্ত্র। উত্তরপ্রদেশ থেকে ত্রিপুরা বিস্তারকদের বাইক বাহিনী ভোটের আগেই রিপোর্ট তৈরি করে দিয়েছিল অমিত শাহকে। এই রাজ্যেও সেই চেনা ও সফল ছকেই খেলতে চান অমিত। বুধবার সকাল থেকে বৈঠকে বৈঠকে সেই বার্তা রাজ্য নেতাদের দেওয়ার পরে সন্ধ্যায় রুদ্ধদ্বার বৈঠকে বিস্তারকদের মন্ত্রগুপ্তি দিলেন অমিত।

রুদ্ধদ্বার বৈঠকে বিজেপি-র বিস্তারকরা। নিজস্ব চিত্র
 
বিস্তারকদের মধ্যে উদ্দীপনা তৈরিতেও নিজের সফল পদ্ধতিই প্রয়োগ করলেন অমিত। প্রথাগত বক্তব্যের পথে না হেঁটে শুরুতেই এক মিনিট ভাবার সময় দেন বিস্তারকদের। প্রশ্ন ছিল— রাজ্যের তৃণমূল কংগ্রেস সরকারকে কি আপনারা হঠিয়ে দিতে চান, নাকি যেমন চলছে চলুক?
এক মিনিট পরে স্বাভাবিক উত্তর পাওয়ার পরেই বক্তৃতা শুরু করেন অমিত। আর সেই বক্তৃতার গোটাটাই ছিল এক সুরে বাঁধা— ‘করেঙ্গে ইয়ে মরেঙ্গে।’
অমিত এদিন বিস্তারকদের তিন মন্ত্র দেন লড়াইয়ের জন্য। ঠিক করে দেন কেমন মানসিকতা নিয়ে ভোটের লড়াইতে ঝাঁপাতে হবে।
১। যত দিন লক্ষ্য পূরণ না হচ্ছে তত দিনের জন্য কোমর বাঁধতে হবে। যত দিন না রাজ্যে দল ক্ষমতায় আসছে তত দিন দাঁতে দাঁত চেপে লড়াই চালাতে হবে।
২। মহাদেব শিব বিষ পান করে নীলকণ্ঠ হয়েছিলেন। বিস্তারকদের তেমনই বিষ পান করতে হবে। রাজ্যবাসীকে দিতে হবে অমৃত।
৩। মায়ের কোল খালি হয়ে যাওয়ার জন্য প্রস্তুত থাকতে হবে। মৃত্যুভয়কে উপেক্ষা করে লড়তে হবে। কোনও রকম অভিযোগ করা চলবে না।